Бжыгъэшхуэр къаIуроIэфIэ
«Динамо-Ставрополь» (Ставрополь) — «Спартак-Налшык» (Налшык) — 0:3 (0:1). Рыздвяный. «Факел» стадион. ЩэкIуэгъуэм и 8-м. ЦIыху 200 еплъащ.
Судьяхэр Ермаков (Краснодар), Тибилов (Ардон), Петров (Астрахань).
«Динамо-Ставрополь»: Вяльчинов, Волобуев, Муратов, Колесников, Белозеров (Нефетиди, 82), Наталич (Бакланов, 7), Магомедов, Супрун (Кондрюков, 19), Кириченкэ (Егиазаров, 77), Волков, Есиков (Абдокъуэ, 76).
«Спартак-Налшык: Антипов, Лелюкаев (Жылэ, 80), Шахтиев, Муслуев, Абазэ, Миронов, Магомадов, Медников (Абидинов, 71), Каркаев (Мэшыкъуэ, 86), Алиев (Ашу, 87), ЛIуп.
Топхэр дагъэкIащ: Магомадовым, 14 (0:1). ЛIупым, 55 (0:2). ЛIупым, 89 (0:3).
Дагъуэ къыхуащIащ Алиевымрэ ЛIупымрэ.
Джэгум къыхахуащ Магомадовыр.
Урысей Федерацэм футболымкIэ и етIуанэ дивизионым и «Ипщэ» гупым мыгъэрей зэхьэзэхуэм зэ фIэкIа щытемыкIуауэ турнир таблицэм и кIэух увыпIэм щыщыт «Динамо-Ставрополь»-м щыдэджэгум, «Спартак-Налшыкым» и тренер нэхъыщхьэ Трубицын Сергей зригъэгъэпсэхуну мурад ищIащ и футболист нэхъыфIхэу гъуащхьэтет Щоджэн Борис, гъуащхьэхъумэныкъуэ Пащты Руслан, гъуащхьауэ Гугуев Магомед сымэ. Ар щыгугъащ гугъу емыхьыщэу текIуэныгъэр зыIэригъэхьэну икIи щыуакъым.
Ставрополь щыIэ стадионым и щытыкIэр зэрымыщIагъуэм къыхэкIыу хэгъэрейхэм я зэIущIэхэр Рыздвяный къуажэм щрагъэкIуэкI. Ауэ абыи и джэгупIэ губгъуэр фIыуэ пхужыIэнукъым. Аращ зи зэраныр мы зэIущIэм и япэ дакъикъэ тIощIым къриубыдэу «Динамо-Ставрополь»-м и футболиститIым фэбжь ягъуэту, щIахъуэжам.
Мыгъэрей зэхьэзэхуэм и япэ къекIуэкIыгъуэм «Спартак-Налшыкыр» ставрополдэсхэм бжыгъэшхуэкIэ, 4:1-уэ, Къэбэрдей-Балъкъэрым и къалащхьэм щытекIуат. Иджыри ди щIалэхэр гугъу зэремыхьынур джэгум и пэщIэдзэм къигъэлъэгъуащ. ЕпщыкIуплIанэ дакъикъэм Магомадов Ченгиз и хьэрхуэрэгъухэм топыр къатрихщ, гъуэм бгъэдыхьэри, бжыгъэр къызэIуихащ.
ПсынщIэу япэ зэрищам налшыкдэсхэм Iэмал къаритащ джэгур зэрыхуейм хуэдэу адэкIэ зэтраухуэну. ИпкI-илъ хэмыту абыхэм зыкъагъэлъагъуэрт, ягу къыщихьэм ебгъэрыкIуэрэ, адрейм загъэпсэхужу. «Динамо-Ставрополь»-м апхуэдэ щытыкIэм зыри хуещIэртэкъым. Пэжщ, зэIущIэм и япэ Iыхьэр иухыным нэблэгъэпауэ хэгъэрейхэр къызэпхыукIащ. АрщхьэкIэ игъуэта фэбжьым иужькIэ иджы япэу мы гъэм «Спартак-Налшыкым» и гъуэм дэт Антипов Антон топым къригъэгъэзащ.
Джэгум и етIуанэ Iыхьэр япэм къызэрыщхьэщыкIышхуэ щыIакъым. Аргуэрыжьти, абы и пэщIэдзэм налшыкдэсхэм хэгъэрейхэм топ худагъэкIащ. ЛIуп Ислъам «Динамо-Ставрополь»-м и гъуащхьэхъумэхэм яIэщIэкIри, бжыгъэр игъэбэгъуащ.
Ди щIалэхэм я тепщэныгъэр апхуэдизу инти, джэгур зэшыгъуэ дыдэ хъурт. Ар щилъагъум судьям щIэщыгъуагъ абы хилъхьащ: зэIущIэм бжыгъэр къыщызэIузыха Магомадовыр губгъуэм кърихуащ. Иджы хэгъэрейхэр зы цIыхукIэ нэхъыбэти, ебгъэрыкIуэнумэ хуитт.
Апхуэдэу щыт пэтми, «Спартак-Налшыкым» и джэгукIэр ихъуэжакъым. Уеблэмэ, «Динамо-Ставрополь»-м Iэмал гъуэзэджэ иритащ зэ нэхъ мыхъуми къыхэжаныкIыну — топыр къиубыдыну Антиповыр къыщыдэжым, лъэпэрэпащ. Кондрюковыр гъуэ нэщIым еуащ. АрщхьэкIэ Муслуевыр лъэщIыхьэри, топым къригъэгъэзащ.
Мыбы и пэ ита зэIущIэм бжыгъэшхуэкIэ зэрыщытекIуар «Спартак-Налшыкым» къыIурыIэфIауэ къыщIэкIынущ. Ещанэ топри абы хэгъэрейхэм яхудигъэкIащ. БлэкIа джэгугъуэми хуэдэу, ЛIупыр етIуанэуи къыхэжаныкIащ — 3:0.
Иджы щыгъуазэ фыхуэтщIынщ «Ипщэ» гупым иужьу щызэхэта джэгугъуэм кърикIуа бжыгъэхэм: «Академия» (Дон Iус Ростов) — «Краснодар-2» (Краснодар) — 1:4, «Легион Динамо» (Мэхъэчкъалэ) — «Черноморец» (Новороссийск) — 1:1, «IэфIыпс» (IэфIыпс) — «Анжи-2» (Мэхъэчкъалэ) — 6:1, «Армавир» (Армавир) — «Дружба» (Мейкъуапэ) — 3:0, СКА (Дон Iус Ростов) — «Кубань-2» (Краснодар) — 4:1, «Чайка» (Песчанокоп-
ское) — «Ангушт» (Нэзрэн) — 3:1, «Биолог-Новокубанск» (Прогресс) — «Спартак-Владикавказ» (Владикавказ) — 1:2.
КъыкIэлъыкIуэ джэгугъуэр «Спартак-Налшыкым» и стадионым щригъэкIуэкIынущ. ЩэкIуэгъуэм и 12-м абы къригъэблэгъэнущ «Чайка» командэр.
Жыласэ Заурбэч.
